Agarsafen ( Iguersafène )
Agarsafen , s tutlayt n tafransist ''IGUERSAFENE'', d taddart i d-yezgan deg umalu n ukfadu, di tɣiwant n at yeǧǧar i d-yezgan deg usamar n temdint Tizi Wezzu, di tlemmast n wakal-is i d-tella tɣiwant.
.Tebɛed azal n 70 i kilumitren ɣaf temdint n Tizi Wezzu, azal n 25 ikilumitren ɣaf temdint iɛeẓẓugen, aɛlayet ɣaf yilel azal n 890 n lmitrat, ɣur-s ugar n 4 000 imezdaɣ.
Aẓar n yisem Agarsafen
Taddart n wagarsafen tezga-d ger sin isaffen :
.Asif n at Ḥendis i d-yettawin seg usamar ar wenẓul,
.Asif n Lɛebd n lɛali i d-isubben deg ugafa ar unẓul,
.Sin isafen-agi mlalen deg unẓul n taddart, deg at Ḥendis, yeffeɣ ar wasif usardun.
Aẓar n wawal Agarsafen
Agarsafen d isem i d-yussan di sin wawalen : “Ger akk d Isaffen”, di sin wawalen-agi i
d-yeffeɣ yissem n taddart “Agarsafen’’.
Tuddar i as-d-yezzin
Agarsafen, zzint-as-d sdis (06) n tudrin am umeqlas.
.Si tama n usamar-anẓul : tella taddart n At Eica akk d taddart n Yeɣrayen.
.Seg umalu : tella taddart n Tifrit at umalek akk d taddart n Buɛwan.
.Si tama n wunẓul : tella taddart n Yiɣil n Bukyasa.
.Seg n ugafa-asamar : tella taddart n Mḥaga.
Idarma akk d yismawen n twaculin n taddart
Taddart n wagarsafen, ɣur-s 37 n yismawen n twacult, tebḍa ɣaf semmus (05) idarma : Imarjanen, At Urabaḥ, Ibaxucen, Iqessuyen, Iẓeniɛen, yal adrum ad naf deg-s ugar n ukuẓ (04) n yisemawen n twacult :
Adrum n Imarjanen
Deg-s, At wakli, Ibessa, At bubuḥ, At Wuccen, At muḥand, At imuhub d At aḥmidan.
- At wakli ; s tefransist (Akli, Aklil, Akmoun)
- Ibessa ; s tefransist (Bessas, Hemmache, Farhah)
- At bubuḥ ; s tefransist (Bouabba)
- At Wuccen ; s tefransist (Ouchène)
- At muḥand ; s tefransist (Amimer)
- At imuhub ; s tefransist (Saïchi)
- At qasi wesɛid ; s tefransist (Sahed, Kanès)
- At aḥmidan ; s tefransist (Hammidi)
Adrum n at Urabaḥ
Deg-s, At urabaḥ, At uqasi d At ucelhab.
- At urabaḥ ; s tefransist (Raâb, Hemrani)
- At uqasi ; s tefransist (M'hennache)
- At ucelhab ; s tefransist (Chellah)
Adrum n Ibaxucen
Deg-s, At lmeseud, At uyaḥya, Iḥedducen, Iḥeddaden, At mraḥ d At mḥend.
- At lmeseud ; s tefransist (Messaoudène, Messaoudi)
- Iḥedducen ; s tefransist (Heddauche, Haddou)
- Iḥeddaden ; s tefransist (Heddad)
- At mṛaḥ ; s tefransist (Amrane)
- At mḥend ; s tefransist (Mane, Mohelbi)
- At uyaḥya ; s tefransist (Bakour, Bakouche)
Adrum n Iqessuyen
Deg-s, Iqesuyen.
- Iqesuyen ; s tefransist (Kessouar, Kassouri, Kessous)
Adrum n Iẓeniɛen
Deg-s, Iẓarriwen, At umeẓyan, At qasi.
- Iẓarriwen ; s tefransist (Zérioul, Zérifi)
- At umeẓyan ; s tefransist (Mezine, Mezini)
- At qasi ; s tefransist (Kessal, Kaïs)
- At bṛahem ; s tefransist (Brahmi)
- At Lḥusin ; s tefransist (Lahouazi)
- Tella daɣen twacult n Zenine.
Amezruy n taddart
1.Send tagrawla n 54 :
Si zik ar ass-a taddart tebna s isuḍaf, ad d-naf tesqamut n taddart d nettat i yettḍebbiren, deg-s ad d-naf Lamin d ṭṭemman, yal adrum ad yesɛu ṭṭamen-ines, d nutni i iferrun timsal gar imezdaɣ, tasqamut n taddart neɣ akken i as-neqqar ass-a « imɣaren n taddart », d nettat i d-ajgu n waɛrur n taddart.
Zik imezdaɣ n taddart mmugren lhif n ddunit s lxedma n tmurt, tibḥirin d lmal, imezdaɣ n taddart ddukulen akken ad tifsus teɛkemt fell-asen, am win yesɛan am win ur nesɛi, imezdaɣ yettili-d leqder gar-asen, ttilin isuḍaf iten-yesɛedlen akken llan.
Di tlata n tɣemmar n taddart ad d-naf mazal ar ass-a iɛessasen bedden d inigan n yal tallit, d ssellaḥ i iɛussen taddart, mazal ar ass-a lɣaci ttqadaren imukan-agi, di tama ufella n taddart ad d-naf aɛessas n Txerrubt, di tlemmast n taddart aɛessas n Teẓrut, di ṭṭerf n taddart Sidi Ḥendris.
Si zik imezdaɣ n taddart tteklen kan ɣef yiman-nsen, d wayen yexdem ufus-nsen, mazal lǧarra n tesyar n waman tiden s wayess ẓẓaden irden, d tisyer xedmen imezdaɣ n yimern-nni s ifassen-nsen, ad d-naf deɣaen lǧarra n lemɛansrat n zzit, tiden xedmen imezdaɣ n yimiren-nni s ifassen-nsen, tell aula d lǧarra n l’fur anda i d xedmen lqarmud, iqermud s-wayess qqarmeden akk yixxamen n taddart.
Tulawin n taddart ula d nunti ttikint di lebni n yixxam-nsent ɣer yidis n yirgaz, ttikint di lebni n taddart ɣer yidis n yirgazen.
Taddart si zik tebges i kullec, imezdaɣ-is zgan dduklen iwayen akk i as-nilaqen, Asmi d-yeffeɣ ad bnun aɣarbaz di taddart, win id sbedden d amray akken ad t-yebnu, yugi, imi abrid ur yewwiḍ ara ɣer taddart, yenna-asen : aɣarbaz-agi ur txeddemɣ ara anda ur tettaweḍ ara sselɛa-w, ddmen imezdaɣ n taddart ṭṭfen di yiwen n rray, ad ad-ssiwḍen sselɛa-nni d nutni ɣer umkan, syinna Arumi-nni yeqbel akken ad t-yebnu.
2.Di tegrawla n 54 / 62
Taddart n Wagarsafen d taddart yekren mgal Afransis di ssaɛa tamenzut asmi tekker tegrawla. Ḥekkun-d ɣef Bukeffus d yiwen umezdaɣ yefɣen ɣer umadaɣ mgal Afransis deg useggas n 1928, asmi yettwaṭṭef wwint ɣer lḥebs n Kayan, dinna i yemmut.
Asmi tendeh tegrawla n 54 imezdaɣ n taddart terra i teɣri n Lmuǧahidin, tekker mgal lemḥella n Ufransis, tugi ad as-teknu i uzeglu-ines, ḍeffren atmaten-nsen yefɣen s adrar, amur ameqran deg-sen ur ɛeddan ara 30 n yiseggasen.
Taddart tuɣal d axxam n Yimjuhad, syinna i yettɛedday kullec, tagulla, isallen, d ayfi lemḥella n Ufransis tessers-d lḥers d lɛessa meqren ɣef taddart-a.
Lqayed d laḥkum Afransis yeḥres imezdaɣ id yeqqimen akken ad alsen, ad ddun yid-s, maca xas akken alsan, alsan i lfayda n Lmuǧahidin, imi Imjuhad d widen d ikeččmen sya ɣer da ar taddat xas akken tella Lka sdaxel n taddart, maca widen akken yelsan ttɛassan ɣef widen yeffɣen d Imjuhad. Asmi agad-nni yelsan ugaden ad ttewkecfen, nnan-asen Yimjuhad ad ddum yid-sen uqbel ad asen-ifiq Ufransis. Fɣen taddart qqimen-d deg-s ala imɣaren , tilawin akk d igardan. Azekka-nni Afransis yejjemɛ-d imezdaɣ d-yeqqimen, ttxemmimen amek ara asen-xedmen.
Amennuɣ n qennic d win yefkan tiɣrit i lmeḥella n Ufransis, ayen yeḍran ass-nni mačči akken id as-yenwa ad as-teḍru, yefhem akken imezdaɣ n taddert-agi ffɣen-as afus ddan d Yimjuhad, Afransis yejmeɛ lɣaci n taddart ɣer umkan iwumi qqaren ALMA, ggren-ten ɣer sdaɣel n uɣarbaz akken ad ten-ssarɣen, iḥun Rebbi aya ur d-yeḍri ara, dɣa wwin 65 n yergazen d imeḥbas, di lḥebs n wa ɣer wa, alarmi d sebḥen di Barwagiya. Widen d-yeqqimen amur ameqran deg-sen d tilawin d igerdan, yessufeɣ-iten Ufransis si taddart dɣa sserɣen-tt, aya yeḍra ass n 4 décembre 1957.
Deg usefru-yagi n Tedaḥmant, d tamezdeɣ n taddart-a, ad nwali deg-s amek lemḥella n Ufransis yessreɣ Taddart :
Asefru n Nna Wenisa Tadaḥmant
Nekk ul-iw yugi ad yettu
Lbaṭel iyi-tga Fransa
Teqqes-iyi tuqqsa n uzrem
Deg wul-iw teǧǧa ccama
Asirekyi amezwaru
Xdmen-aɣ-id lqewwa
Neffeɣ-d ɣef lxemsa n ssbaḥ
Lqahwa ur neswi ara
Neffeɣ-d s iɣil urẓu
Ihedreɣ-d lyuṭna
Ihedder-aɣ-d ur nefhim ara
Aɛlaxater ur neɣri ara
Yessfehm-aɣ-d Uqbayli
Yenna-d ad ttɛeddim s Alma
Nruḥ neqqim deg yifeǧǧi
Fell-aɣ tekkat lahwwa
Irgazen ruḥen d lesdur
Lxalat deg ttnasfa
Tekker laṭak i Qennic
Nɣan-asen-id lyuṭna
Trefd-it-id likupṭir
Ssersent i tala n wadda
Wwin-d lgaz d uceṭṭub
Ad aɣ-sserɣen d tama
At Rebbi zzin-d ɣef rrif
Xas caɛlen-tt nettat tensa
Mi d-yeɣra Muḥend Ulḥaǧ
Muḥend Ulḥaǧ Ibessa
Yeɣra-as-id i tḥaǧet
A yemma awiten d tama
A setti ddaklemt s axxam
Ruḥemt ur farqemt ara
Ṭṭlam yaɣli-d fell-aɣ yiḍ
Lɣaci ur yettwali ara
Newweḍ s iɣil urẓu
Nufa lɛeskar yeqwa
Yella Taher Iqessuyen
D amusebbel ɣef tewra
Ihder-asen s trumit
Yegga-d abrid nɛedda
Hudden taxxamt n txarrubt
Netta yettbabba-d ijga
Nruḥ mi newweḍ s axxam
Nufa tawaɣit teḍra
Xeḍlen rreẓq d leɣber
Tadyant i aɣ-tegga Fransa
Ttnaɣen ɣef Lzzayer
Lzzayer ur tt-wwin ara
Lzzayer wwin-tt yemjuhad
S idammen n ccuhada
-Wenisa Tadaḥmant-
Ur nezmir ara ad d-nini s imeslayen, tiɣrit yessers Ufransis deg yimezdaɣ n taddart-a, akk d taɛkemt ɛebbant tlawin-is, dayen ur d ttfakan imeslayen, mazal ar ass-a cwami n uɛekkaz Afransis, akk d cwami n tegrawla, lɣaci n taddart ruḥen tt-nemḍaren si taddart ar tayeḍ, akken alarmi d asmi tefra tegrawla. Asmi tefra imezdeɣ n taddart uɣalen-d ɣer taddart-nsen akken s leǧruh n tegrawla, ufan-d taddart yečča-tt uhicur d inijjel, ixxamen-is uɣalen d ixarban, aɣlin, yessaɣlin lemḥella n Ufransis, cwami n aressas d dduxan n tegrawla yessebrek izenqan-is, timest tessraɣ tizemrin d tneqlin d yal d aseklu yellan deg-s, kra deg-sen qquren beden d isɣaren.
Xas ma ufan-d taddart tuɣal d amadaɣ, xas ma ixxamen-nsen ur d banen ara deg yinijjil d uhicur, xas ma leǧruḥ n tegrawla mazal qqazen deg wulawen-nsen, xas ma tagrawla tessegra-d degsen tuǧǧal d igujilen maca imezdaɣ n taddart begsen afus deg ufus, argaz, tameṭṭut s-bedden taddart-nsen, bnan ixxamen-nsen, uɣalen zedɣen-tt.
Tegrawla teǧǧa-d imeṭṭawen d leḥzen, teǧǧa-d tuǧǧal d igujilen, teǧǧa-d cwami deg yimecṭaḥ d imeqranen. Imezdaɣ ttnadin ansi ara asen-d-yekk kra, ulac, uɣalen begsen afus deg ufus cemmren iɣallen-nsen, ssulin ixxamen-nsen. Di lawan-nni imezdaɣ n taddart bnan timeqbert d azamul n leqder i ccuhada yeɣlin ɣef timunnent n tmurt n Lzzayer .
Ad d-naf deg yisefra-agi n tlawin n taddart, lḥif iɛeddan ɣef imezdaɣ n taddart sumata :
- Iyi-iɣaḍen d mmi
- Iruḥ yeǧǧa-d abernus-is
- Ḥewwes-aɣ-d axxam n “refuge”
- Ur d-ufi tamtilt-is
- A yemma yelha “le courage”
- Yeǧǧa-am-d ttarix-is
- Iɣaḍ-iyi mmi ameɛzuz
- Iruḥ yeǧǧa-id lbista
- Ḥewwes-aɣ-d axxam n “refuge”
- Ulac iwumi d-zga
- A yemma yelha “le courage”
- Tag-i d lgirra
--Taɛejjuṭ--
- A wi ḥedren i « l’attaque »
- Ddaw at Tewwurt
- Yeṭaki Rabaḥ at Urabaḥ
- D netta i yesnen tamurt
- Saḥḥit i Wagarsafen
- Fɣen-d argaz tameṭṭut
- A tamɣart mmi-m yemmut
- Idammen-is ur mḍilen ara
- Mmeḍlen-t lǧunud deg yiḍ
- Deg uzal ugaden Fransa
- Ma ẓriɣ-t-id ar d mxelleɣ
- Ma qqimeɣ d mmi n tasa
- A tamɣart mmi-m yemmut
- Idammen-is ur mḍilen
- Mmeḍlen-t lǧunud deg yiḍ
- Deg uzal ugaden Irumyen
- Ma ẓriɣ-t-id ar d mxelleɣ
- Ma qqimeɣ d mmi aɛzizen
- Lɛeslama-nsen i yimjuhad
- I d-yekkan Tigerwin
- S ufella alsan-d ibrenyas
- Ar sdaxel dlen-d tiḥzamin
- Lgirra ad tefru am ass-a
- Ad nawi tiɛellamin
. . Lɛeslama-nsen i yimjuhad
- I d-yekkan Tala ufella
- S ufella alsan-d ibrenyas
- Ar sdaxel dlen-d lbumba
- Lgirra ad tefru am ass-a
- Ad nawi drapu s lahna
--Nna Faḍama--
- Lɛeslama i yimjuhad
- Anda llan Wagarsafen
- Iceggeɛ-asen-d Aɛmiruc
- Di seɛɛa ad mlilen
- Xedmen lumbiskad
- Ɣeḍlen lkumba Irumyen
- Aɛmiruc yezga-d yefraḥ
- Di taddert n yimjahden
- Lɛeslama i yimjuhad
- Imi d Agarsafen merra
- Iceggeɛ-asen-d Aɛmiruc
- Ad mlilen di ssaɛa
- Wwḍen xedmen lumbiskad
- Ɣeḍlen lkumba Fransa
- Aɛmiruc yezga yefraḥ
- Di taddert n zzuɛama
- Wer neḥdir wellah ar yertaḥ
- I laṭak n tenɛimin
- Yeṭṭaki Cellaḥ Muḥend
- Bu laɛyun tiberkanin
- Yeɣḍel lkumba alarmi tfuk
- Yegga lkuraj I tudrin
- Yeɣli Muḥend Ucelhab
- Anwa ara iqelben ikumya
- Tarbaɛt-is ḥeznen irkel
- Ugin ad ččen lmakla
- Iɣaḍ-iyi umkan-is
- Imi ur yesɛi ddarya
--Nna saḥra--
3.Seg wasmi tefra ar ass-a :
Imezdaɣ n taddart lḥif ɣef lḥif, xas akken tefra mazal laɛtab yeskarkiriten, maca ẓran ala tadukli akk d tegmat ara ten-yessufɣen d lḥif ttidiren, begsen argaz tameṭṭut, yal wa s wayen yezmer, yal wa akken yessen. Taddart ssulin-tt warraw-is , ciṭuḥ, ciṭuḥ, tettali taddart tettuɣal am zik-is, s tdukli n yimezdaɣ tebda tettifsus taɛkemt. Deg useggas n 86 tecɛel trisiti.
Di tallit-nni n rrebreb imezdaɣ n taddart ɛussen ɣef lḥerma-nsen, kkren mgal n rebrab, dduklen am yiwen. Deg useggas n 98 taddart tessekcem aman s ixxamen, tessenqes taɛkemt i tmeṭṭut. Imezdaɣ n taddart ur arǧin ara adabu akken ad ssalin taddart, imi isurifen akk i gren, d asaḥnunef d uzuɣer, urǧin id qqḍan taɣewsa-nsen, begsen am akken uɣen tannumi, wa s udrim-is, wa s yiɣil-is wa s tektiwin-is, xedmen « un musée » d tajmilt i ccuhada, d yemjuhad, d tuǧǧalt, akken yal tasuta ad t-id aff , akken tasuta i tayed ad teẓẓer laɛtab sɛeddan imezdaɣ n taddart di tallit-nni n tegrawla n Ufransis, d win ara d yeqqimen d inig n yal tallit i yal tasuta. Arnan bnan timeqbart anda ara meṭṭlen akk imezdaɣ n taddart. Deg useggas n 2001 arnan uzlen skecmen-d tilifun ɣer taddart.
Leqdic mačči d win iḥebsen, di yal tallit, iɛeggalen n tesqamut n taddart tqeddec deg usnerni d usegmu d ucebbaḥ n taddart, ad dnaf tasqamut n taddart, tuzzel akken ad d-ssekcem Lgaz, tufa-d ttawil i yiḍumman n taddart, texdem « une place public » di tlemmast n taddart, tseggem iberdan-is.
Leqdic mazal yettkemmil, s laɛnaya n tesqamut n taddart d imezdeɣ-is. Ugar n 50 n yiseggasen-aya seg wasmi tefra tegrawla, mazal taddart tbedd, tuɣal am aḥriq ijeǧǧigen, aya s laḥmala i ttḥemlen warraw-is, fkan-d tazmert-nsen, adrim-nsen, akud-nsen, tiktiwin-nsen akken ad tt-bedd taddart lebda, xas ma tegrawla tesnegrit, maca aḥyan-tt-id warraw-is.
MESSAOUDENE Fahim
04 mars 2012
__________________________________________________________________
IGUERSAFENE, Un Village de 99 Martyrs ; Un Village, Un Symbole.
___________________________________________________________________
Agarsafen, Ussan n teqbujt n umaḍal 2014
Agarsafen, 13 di yulyu 2014
Ussan n teqbujt n umaḍal 2014
Skra kkant temliliyin n teqbuct n umaḍal, ilmeẓyen n taddart ttemlilin deg umkan-a akken ad wali timlilit n yal ass. Amur ameqran ttasen-d ɣer da. Llan wiyaḍ ttnezzihen di leqhawi, d yexxamen, imi taddart meqret ɣur-s ugar n 4000 n yimezdaɣ.
Agarsafen, 13 07 2014, akken kan tebda temlilit n Llalman akked Arjuntin
13 07 2014
IGUERSAFENE, Timlilit d yimedyazen n taddart di tedwilt n Radyu tis snat
Agarsafen
9 / 12 / 2013
Timlilit d yimedyazen n taddart di tedwilt n Radyu tis snat, di tedwilt i d-ihegga Mas Kamel si mohemmed,
Ass n 9 / 12 / 2013, i lmend n tejmilt i d-yellan di taddart akk d usmekti n 4 / 12 / 1957, ass deg-i terɣa taddart,
Anda Afransis yessufeɣ imezdeɣ-is ttnemḍaren si taddart ar tayeḍ akken-nni alarmi d asmi tefra tegrawla.
----------------------------------------------------------------------------------------------------------------------
Agarsafen, Taddart Zeddigen
Agarsafen & Isallen / Iguersafène & news
Sem, 13 di yunyu 2014
Agarsafen, Taddart Zeddigen
Dayen yesefraḥen aṭas mi ara kecmeɣ taddart-iw, AGARSAFEN, d taddart d-yezgan deg umalu n teẓgi n UKFADU, tebɛ-d ɣef temdint Tizi wezzu azal n 70 ikilumitren, ɣur-s ugar n 4000 n yimezdaɣ.
D taddart tagrawliwt, d taddart yessreɣ Ufransis ass n 4 di duǧember 1957, anda lemḥella n Ufransis yessufeɣ imezdaɣ-is ttnemḍaren si taddart ɣer tayeḍ akken allarmi d asmi tefra tegrawla, d taddart deg-i iɣlin 99 n yimeɣrsen ɣef timunnent n Lzzayer.
Taddart-nneɣ tecbeḥ s warraw-is, s tdukli n yimezdeɣ-is, s tayri i ten-icudden ɣer ɣur-s, yalwa s wayen i umi yezmer, wa yefka-d kra si texriṭ-is, wa yewwet s yiɣil-is, yefka-d tazmert-is, wa yefka-d tikti-s, wa yefka-d rray-is, yal wa swayen yesɛa, yal wa s wayen yezmer yal wa s wayen yessen.
Ar yidis n yirgazen, llant daɣen tlawin iqeddcen d tama n wargaz, d tameṭṭut d-yekkren d tamezwarut ɣer ucebbaḥ n taddart, tulawin beggesent ula d nunti.
Iɛeggalen n tesqamut iqeddcen ɣef taddart d wid yettazzalen sbaḥ meddi, d wid iqeddcen ɣef taddart war iḍes, war asgunfu, bedden, sbedden ccan n taddart.
Imezdaɣ n taddart, aladra ilmeẓyen, urǧin smeɛẓegen i teɣri d ggren iɛeggalen n tesqamut n taddart, am tyuga igerzen, yal ass wejden akken ad xedmen.
Ula d igerdan ttikkin, ḥemmlen ad ikin deg lxedma d-yettilin, aladra ayen akk fsusn fell-asen, ttawin-d amedya ɣer imeqranen iqedcen, acku azekka d nnuba-nsen ula d nutni ad refden taddart-nsen.
Ɣer wa akk, ad d-naf tiddukla tadelsant ALMA, n taddart, tqeddec deg waḥric n yidles s umata, ad d-naf tettheggi-d timliliyin ɣef teɣzi n useggas, war ma nettu tiddukla ALMA-VERT, tinna iqeddcen ɣef useḥbiber ɣef twennaḍt, d ugama. War ma nettu aḥric n waddal, ad d-naf ilmeẓyen tt-heggin-d timzizzelt n ddabex n uḍar yal anebdu, d timliliyin n tegmat akk d tdukli.
Leqqdic akken ma yella yettili-d s wafus n yimezdaɣ merra, am yirgazen, tilawin, d inaẓuren-is, d icennayen-is,d s wid-nni yiɣran d wid-nni ur neɣri. Iɛeggalen tesqamut n taddart d nutni id ajgu n waɛrur n taddart, syissen i tbedd taddart, d nutni i yettjerriden isuḍaf yesdukklen akk taddart, akken imezdaɣ merra ad idiren deg yiwen uswir, s ddaw n yiwen uzref, am wid yesɛan, am wid ur nesɛi.
Iɛeggalen n tesqamut d nutni i yesseḥbibiren ɣef lḥerma n taddart d yimezdaɣ-is, d nutni i iferrun imsal gar imezdaɣ, d nutni i yessexsayen timess n ccwal yecɛalayen gar imezdaɣ. Timsal ferrun-tent s wawal war ma wwḍent ɣer teɣdemt.
Leqdic ɣef taddart yella yal ass, tikkelt-a iɛeggalen n tesqamut n taddart, kkren ad sizedgen taddart, iberdan-is, izenqan-is, nnig wayen akk xedmen iseggasen yezrin, arnan aseggas-a kkren ileqdic mmeqren, ssulin-d lsas n tzeqqa i taddart n 4 yeswiren, ssulin-d lsas n wannar n umeraḥ i igerdan, ɛewden i lebni n tliwa akk n taddart, ssulin-d lsas n umkan n ufran n yiḍumman ( centre de tri ), teldi tazeqqa n ugarnet i lfayda n yilmeẓyen n taddart, unuɣen d-yernan cbaḥa i taddart di yal tiɣmert, arnan heggan-d ' « une pépinière »
Tulawin si tama-nsent kkrent berzent timqebrin, leḥwari n taddart, yal lḥara nnḍent-tt tlawin tt-izedɣen, tabɣest sɛant waḥdes, d ifadden ur nɛeggu.
Ass-a taddart tuɣal d tacemmaɛt, s wunnuɣen di yal tiɣmert, s cbaḥa n lebni n tliwa-s, s tezdeg n yizenqan-is. Aya akk s lebɣi n warraw-is iqedcen war ɛeggu, yesseḥbibren fell-as yal ass.
Ayen akk yessefraḥen d tadukli n yimezdaɣ, d tadukli ɣef yiwen yiswi, d iswi d igennin icerrigen gar imezdeɣ n taddart, d iswi d iẓeṭṭen tagmat gar lɣaci, d iswi izerɛen tayri deg wulawen n yimezdaɣ, d iswi d-yeslalayen afray n telsawit di tmetti n wass-a.
Tansa n Talsa
-------------------------------------------------------------------------------------------------------------
IGUERSAFENE, Un village propre
-------------------------------------------------------------------------------------------------------------
Iguersafène, Village propre 2014
Iguersafene, Les jeunes travaillent pour faire un petit jardin au milieu du village
Iguersafene, Les peintres du village
Iguersafene, le petit jardin
......................................................................................................................................
Tajmilt i Sliman Raɛab, ameɣras n tefsut taberkant 2001
Agarsafen, Isallen
12 di maggu 2014
Tajmilt i Sliman, 12 n yiseggasen i yezrin ɣef lmut-is
Sliman Raɛab ( SLIMANE Raab ), ilul-d ass n 19/08/1978, yettwanɣa di lɛamr-is 23 n yiseggasen.
Di 28 yebrir 2001, Sliman yeffeɣ-d seg uxxam, yemmlal-d kra n yimdukal-is di tɣiwant n At Yeǧǧar, d abrid ad isubb ɣer Buzgan.
Uqbel ad isubb netta d yimduka-is, iɛedda yečča-d imekli-s (un sandwich), dinna ɣer warrac n At Brahem.
S yinna akkin iruḥ yeṭṭef-d tugna-ines taneggarut. Yenna-yasen i yimdukal-is :
-Akka meqqar ma mmuteɣ fuṭṭiɣ-d.
Iruḥ isubb d yimdukal-is ɣer buzgan.
Bḍen, lewhi n lwaḥda n uzal, ufan ddaɛwa teḥma, tekker gar yilmeẓyen akk d iǧadarmiyen, dɣa Sliman d yimdukal-is am yelmeẓyen-nni yellan dinna kkaten s tewdcin iǧadarmiyen.
Akken kra bdan lɣaci ttsuɣun :
-Awit-tt-id... Awit-tt-id...
Ziɣ d Sliman id wwin gar ifassen-nsen, udem-is yeččur d idammen, sarsen-as abaḥnuq ɣef umgarḍ-is.
Syinna akkin wwin-t ɣer sbiṭar n Yiɛeẓẓugen, din subben-t ɣer sbiṭar n Tizi wezzu ; Yeqqim dinna xemseṭṭac (15) n wussan.
Ass n 12 di maggu 2001, yewweḍ-d isalli n lmut-is.
.Tawdect-agi yeṭṭf-itt Sliman gar ifassen-is, mi akken i t-id ḥuzan s tarsast iǧadarmiyen.
.Ɣef wakken id nnan widen iḥedren ass-nni, yedm-d tawdect-agi di lqaɛa akken kan yesḥallef ad yewwet s-yess, dɣa walant yaɣli, teqqim akken deg ufus-is.
Sliman yettwamṭel zdat n tewwurt n tɣiwant n At Yeǧǧar.
Tansa n Talsa
AGARSAFEN ( IGUERSAFENE ), 20 Yebrir 2013 4/8
AGARSAFEN, Tajmilt i WENISA TADAḤMANT
Agarsafen & Isallen / Iguersafène & news
Sem, 2 di maggu 2014
Tajmilt i WENISA TADAḤMANT
Ilmend n wass agraɣlan n tlelli n tɣamsa tiddukla tadelsant ALMA n taddart n Wagarsafen thegga-d yiwet n temlilit n tmedyazt akk d tejmilt i tmedyazt n taddart-a Wenisa TADAḤMANT.
Nna Wenisa TADAḤMANT d tinna i d-ilulen 09 / 10 / 1929, d tamjahedt, d tamedyazt n taddart temmut ass n 07 / 11 / 2013.
Di tenzayt n wass, tella-d tirza ɣer uẓekka n Nna Wenisa anda sarsen tamuqqint n yijeǧǧigen, arnan fedden dqiqa n tsusmi akk d lfatiḥa, anda tella teḥder twacult n Nna Wenisa.
Asefru n Nna Wenisa Tadaḥmant
Nekk ul-iw yugi ad yettu
Lbaṭel iyi-tga Fransa
Teqqes-iyi tuqqsa n uzrem
Deg wul-iw teǧǧa ccama
Asirekyi amezwaru
Xdmen-aɣ-id lqewwa
Neffeɣ-d ɣef lxemsa n ssbaḥ
Lqahwa ur neswi ara
Neffeɣ-d s iɣil urẓu
Ihedreɣ-d lyuṭna
Ihedder-aɣ-d ur nefhim ara
Aɛlaxater ur neɣri ara
Yessfehm-aɣ-d Uqbayli
Yenna-d ad ttɛeddim s Alma
Nruḥ neqqim deg yifeǧǧi
Fell-aɣ tekkat lahwwa
Irgazen ruḥen d lesdur
Lxalat deg ttnasfa
Tekker laṭak i Qennic
Nɣan-asen-id lyuṭna
Trefd-it-id likupṭir
Ssersent i tala n wadda
Wwin-d lgaz d uceṭṭub
Ad aɣ-sserɣen d tama
At Rebbi zzin-d ɣef rrif
Xas caɛlen-tt nettat tensa
Mi d-yeɣra Muḥend Ulḥaǧ
Muḥend Ulḥaǧ Ibessa
Yeɣra-as-id i tḥaǧet
A yemma awiten d tama
A setti ddaklemt s axxam
Ruḥemt ur farqemt ara
Ṭṭlam yaɣli-d fell-aɣ yiḍ
Lɣaci ur yettwali ara
Newweḍ s iɣil urẓu
Nufa lɛeskar yeqwa
Yella Taher Iqessuyen
D amusebbel ɣef tewra
Ihder-asen s trumit
Yegga-d abrid nɛedda
Hudden taxxamt n txarrubt
Netta yettbabba-d ijga
Nruḥ mi newweḍ s axxam
Nufa tawaɣit teḍra
Xeḍlen rreẓq d leɣber
Tadyant i aɣ-tegga Fransa
Ttnaɣen ɣef Lzzayer
Lzzayer ur tt-wwin ara
Lzzayer wwin-tt yemjuhad
S idammen n ccuhada
Timlilit-a tebḍa ɣef sin yiḥricen, aḥric amenzu d asmekti n wass agraɣlan n tlelli n tɣamsa, anda d tella temzizelt n tzabut s tutlayt n tmaziɣt anda ukan deg-s 6 n yiɣarbazen n 7 tuddar n at Yeǧǧar, i inelmaden n uswir wis 5. Yettwanefk warraz i 3 n yinelmaden gar 30, ixedmen drus n tucḍiwin, arnan fkan araz i yal anelmad n yal taddart ixedmen drus n tucḍiwin, arnan araz i yal d aɣarbaz yukan di temzizelt. Timzizelt-a n tzabut s tutlyt n tmaziɣt i tikelt tamenzut ara d-tili deg At Yeǧǧar, heggan-tt-id iɛeggalen n tiddukla tadelsant ALMA n taddart n Wagarsafen, iswi-ines d asnerni deg wafud n inelmaden n at Yeǧǧar akken ad tt-arun s tmaziɣt, akken daɣen ad as-rren azal i tutlayt n tmaziɣt deg uɣerbaz.
Inelmaden yukan di temlilit n tzabut
Inelmden d-yufraren gar imezwura :
Aḥric wis sin d tajmilt i tmedyazt n taddart Nna Wenisa TADAḤMANT, d timlilit d imedyazen akk d tmedyazin, anda d-usan ḥedren ugar n 30 n yimedyazen d-yusan si yal taddart di lɛarc n At Yeǧǧar, Buzgan, … Gar-asen :
Yella-d daɣen uzenzu n yidlisen n sin yimedyazen n tamaṭ-agi n Buzgan d wat Yeǧǧar, Mass Mesɛuden Fahim d wammud-ines n yisefra s tutlayt n tmaziɣt, « TYERSI » d-yefɣen deg ussan-agi, akk d Mass Saɛdawi Karim s wammud-ines n yisefra s tutlayt n tefransist « Le fou cupidon et l’étudiante ».
Di tagara yella-d usarag n Mass Abd-nnur Abd-slam anda d-yemmeslay ɣef tumeddurt n ccix Muḥend u Lḥusin.
Timlilit tezri akken iwata, tezri di tegnatin yelhan, ddeqs n inebgawen i d-yusan ḥedren di temlilit-a.
Tansa n Talsa
___________________________________________________________________
IGUERSAFENE, hommage a Tadahmant 02 mai 2014
Lxedma n Taddart, Tiwizi
Sam 25 di yebrir 2014
AGARSAFEN, Tiwizi n taddart , afus deg ufus
**********************************************************************************************
( IGUERSAFENE ) Agarsafen, Lxedma n taddart 1/2
( IGUERSAFENE ) AGARSAFEN, Lxedma n taddart 2/2
**********************************************************************************************
INVITATION
INVITATION
A l’occasion de la journée internationale de la liberté de la presse, l’association culturelle ALMA sise au village IGUERSAFENE organise une rencontre poétique en hommage à la défunte Ouinissa TADAHMANT, cette dernière a l’honneur de vous inviter à rehausser de votre présence d’assister aux programmes d’activités de la journée du vendredi 2 mai 2014 au village IGUERSAFENE.
Programme de la Journée :
09h00 : Rassemblement à Agni ( à la place des martyrs du village ).
09h30 : Recueillement sur la tombe de la défunte, Ouinissa TADAHMANT.
10h15 : Réunion avec les enseignants de Tamazight et les représentants des écoles.
10h30 : La dictée inter-village de la commune Idjeur, les élèves de la classe 5ième année primaire suivi de la remise des cadeaux.
11h30 : Repas traditionnel.
12h30 : Visite du musée du village.
13h00 : Conférence débat qui sera animée par Mr ABDESLAM Abdenour.
14h15 : Réunion avec les poètes.
14h30 : Récital poétique.
16h00 : Remise des attestations.
Vente dédicace de 10h00 jusuqu-au 16h00 :
-Le Poète SADAOUI Karim, pour son livre qui s’intitule : le fou cupidon et l’étudiante en langue française,
-Le Poète MESSAOUDENE Fahim pour son recueil de poèsie qui s'intitule : le Nœud ( Tiyersi ) en langue berbère.
*****************************************************************************************
Asefru n Nna Wenisa TADAḤMANT
Tajmilt i tmeṭṭut
Agarsafen & Isallen / Iguersafène & news
Sem, 7 di maɣres 2014
Tajmilt i tmeṭṭut
Ilmend n wass ageraɣlan n tmeṭṭut, tidukla tadelsant ALMA, n taddert n Wagarsafen, thegga-d temeɣra anda terra tajmilt i tlawin n taddert.
Ahil n leqdic ɣezzif, di tenzayt n wass llant-d temzikenyin, ( A.N.E.M d'Azazga, la ligue scientifique de tizi-ouzou, Poterie At Kheir, Mekla ). Yella-d daɣen usenɛet n yiwen n urupurtaj azwel-ines "Afran n iḍumman", arupurṭaj d-hegga tidukla ussan yezrin, ilmend n ufran n iḍumman.
Yella-d daɣen usarag d-yewwin awal ɣef tmeṭṭut d izerfan-is d umezruy n wass ageraɣlan n tmeṭṭut sumata. D asarag ideg-i d mmeslay Massa Aḥmed Zayed (Ahmed ZAYED) d Mass Kessal Salem
Di tmeddit n wass tella-d tmeɣra n cna, anda cnan yilmezyen n taddert ( gar-asen ad d-naf Murad, Sufyan, Laḥlu... ), akk d tcennayt NURIYA d yusan si Lǧemɛa n Sariǧ. Tella-d daɣen tmedyazt sɣur amedyaz n taddert Areẓqi iḥeddaden, akk d Massa Nwara at URABAḤ d tamedyazt n taddert.
Tajmilt tɛedda akken iwata, iɛedda di tegnatin yelhan, yal tameṭṭut d-yussan tewwi yid-s tajeǧǧigt s axxam-is, d azamul n tayri.
Tansa n Talsa
__________________________________________________________________
IGUERSAFENE, Célèbre le 8 mars, La journée mondiale de la femme
TIMLILIT N TMEDYAZT AMAZIƔ
TIMLILIT N TMEDYAZT AMAZIƔ
ⵥⵥⵥⵥⵥⵥⵥⵥⵥⵥⵥⵥ
Timlilit tamenzut n tmedyazt n tamaziɣt, i d-hegga tidukla tadelsant ALMA, n taddert n WAGARFSAFEN, d tajmilt i tmedyazt yemmuten, Wnissa TADAḤMANT
I imedyazen akk d tmedyazin, i at iḥulfan d wid iḥemmlen tamedyazt d umyag d yidles Amaziɣ. Tidukla tadelsant ALMA, tegr-d tiɣri i temzizelt tamenzut n tmedyazt n tamaziɣt, tetteddud srid ɣer ɣur-wen ay at wawal.
Tiwwura n temzizelt lldint i win / tin yebɣan ad tt-ikkin di temlilit-a. Ass n 2 di mayyu 2014.
Wid neɣ tid iran ad ikkin deg umsiẓwer, ilaq ad d-aznen ssin (2) n yisefra, ad ttwarun s tira n tmaziɣt tamirant d wallal n uselkim ɣer tansa n tdukla n taddert, neɣ s ttawil n ugernet ( internet ), aya send 29 di maɣres 2014, ar tansa n tidukla :
Association Culturelle ALMA, IGUERSAFENE
Iguersafène Idjeur 15036, Tizi-ouzou
Neɣ s ttawil ugernet ( E-mail ) : mohouvouj@yahoo.fr
I ugar n yisallen ssiwl-et ɣer wuṭṭunen n tidukkla akk d widen d-iheggan ahil n temzizelt :
-05 61 01 28 95 / -05 57 39 22 96 / -06 62 30 47 25
--------------------------------------------------------------------------------------------------------------------
*Asefru n Nna Wenissa TADAḤMANT, ɣef wasmi Afransis yessufeɣ imezdeɣ n taddart n AGARSAFEN, yesserɣ taddart aken ma tella, 4 di duǧember 1957.
Asefru n Nna Wenisa Tadaḥmant
--------------------------------------------------------------------------------------------------------------------
pag_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mlt_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kac_Latn ltg_Latn kab_Latn kab_Latn kab_Latn kab_Latn kab_Latn kab_Latn kab_Latn ltg_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kac_Latn kab_Latn kab_Latn kab_Latn kab_Latn kab_Latn hau_Latn fao_Latn unk fra_Latn unk kab_Latn kab_Latn kab_Latn kab_Latn kab_Latn unk kab_Latn kab_Latn unk kab_Latn kab_Latn kab_Latn unk kab_Latn ilo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk fra_Latn unk fra_Latn fra_Latn fra_Latn fra_Latn unk kab_Latn kab_Latn fuv_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ilo_Latn isl_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mlt_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk lus_Latn kab_Latn kab_Latn kab_Latn unk kab_Latn kab_Latn unk eng_Latn eng_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn unk kab_Latn kab_Latn ilo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk fra_Latn kab_Latn kab_Latn tzm_Tfng kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk unk kab_Latn kab_Latn unk